પરાગ પટેલે જણાવ્યુ કે, એક સપ્તાહ બાદ પણ મારા પિતાના બેંક ખાતામાં 13 હજાર રૂપિયા જેટલી નાની રકમ જમા થઇ ન હતી. અમે છ મહિના સુધી રાહ જોઈ કે રકમ જમા જઇ જશે. પરંતુ ત્યાર બાદ પણ રકમ જમા ન થતાં આ અંગેની સ્થિતિ જાણવા આરટીઆઇ કરવામાં આવી તો આશ્ચર્યજનક રીતે મારા પિતા એનઆરઆઇ છે માટે તેમને આ કાયદા હેઠળ જવાબ ન આપી શકાય તેમ જણાવાયું. પરંતુ હકીકતમાં મારા પિતા એનઆરઆઇ નહીં પણ ભારતીય નાગરિક છે અને માત્ર વિઝિટર વિઝા પર ઓસ્ટ્રેલિયા ગયા હતા. જ્યાર બાદ 13 હજાર રૂપિયા અમારા એકાઉન્ટમાં જમા કરાવવા માટે આરબીઆઇ, નાણા મંત્રાલય અને ભારતના રાષ્ટ્રપતિને ઇમેલ કર્યો હતો. પરંતુ ત્યાર બાદ પણ કોઈપણ જવાબ ન આવતા અમે આ ઇમેલના રિમાઇન્ડર શરુ કર્યા હતા. અમે અઠવાડિયો કે પંદર દિવસે આ ઇમેલનું રિમાન્ડર કરતા અને કુલ 92 રિમાઇન્ડર કર્યા હતા. જ્યાર બાદ અચાનક પોણા બે વર્ષે ગત 11 ઓક્ટોબર 2018ના રોજ મારા પિતાના બેંક ખાતામાં આરબીઆઇ દ્વારા 13 હજાર રૂપિયા જમા કરવામાં આવ્યા. લાંબી લડત બાદ અમને અમારા રૂપિયા પરત મળ્યા પરંતુ અમારી લડત હજુ જારી છે અને અમારા રૂપિયા આટલો સમય રાખવા પર તેનું બેંક વ્યાજ પણ અમને ચુકવવામાં આવે તેવી અમારી લાગણી અને માગણી છે. આ સિવાય અમારે જે હેરાનગતિ સહન કરવી પડી તે તો જુદી જ બાબત છે. અમારા જેવા લોકોને જો નોટબંધીના કારણે આટલી બધી સમસ્યા નડી છે તો અન્ય લોકોને કેટલી બધી મુશ્કેલીઓ પડી હશે.